google/wiki40b huggingface dataset:
Lietuvos Respublikos teisėkūros proceso pagrindų įstatymas

Lietuvos Respublikos teisėkūros proceso pagrindų įstatymas - įstatymo lygmens teisės akto projektas, skirtas nustatyti Lietuvos Respublikos įstatymų, kitų norminių ir individualiųjų teisės aktų sampratą, teisėkūros proceso stadijas, teisės aktų formos, struktūros, turinio ir kalbos reikalavimus, taip pat teisės aktų skelbimo ir įsigaliojimo tvarką, teisės aktų stebėsenos sistemą. Projektą parengė LR teisingumo ministerija (tuometinis ministras - Petras Baguška). Projektas užregistruotas 2007 m. rugsėjo 10 d.
Už liaudies teises

Už liaudies teises – komunistinis laikraštis, 1939 m. gruodžio mėn. – 1940 m. kovo mėn. Kaune.

Istorija

Spausdino „Progreso“ spaustuvė. Išėjo 3 numeriai. Tiražas – 5000 egz.
Redaktorė Michalina Meškauskienė.
Kajoras

Istorija

Kajoras buvo viena didžiausių sudėtinių dalių Džolofo konfederacijoje. Sąlygos visiškai jos nepriklausomybei susiformavo XVI a., silpstant centrinei valdžiai. 1549 m. jos valdytojas Detie Fu Ndiogu tapo pirmuoju nepriklausomu valdovu, tituluojamu damel.
Ši valstybė turėjo daug ryšių su vakarų tautomis, kurios pajūryje įkūrė Dakarą.
Vienas iš Kajoro damelių, Lat Dior Ngoné Latyr Diop (1842 - 1886), XIX a. besipriešindamas didėjančiai prancūzų ekspansijai regione, susivienijo su islamo džihadą propaguojančia Salumo valstybe ir 1861 m. priėmė islamą.
1864 m. Kajoras bandė užkariauti aplinkines valstybes - Sinę, Baolį, Džolofą, laikinai užėmė Vaalo. Tačiau sugrįžę prancūzai keletą kartų sumušė Lat Dioro armijas, kas vedė prie Kajoro valstybės galutinio žlugimo 1886 m.
Kordobos provincija

Geografija

Rytinė provincijos dalis – pampų lygumos, vakarinė – kalnų masyvai (Sierras de Córdoba), perkirsti slėnių (Valle de Punilla, Valle de Calamuchita ir kt.). Aukščiausia vieta – Champaquí kalnas (2790 m). Šiaurės vakarinę dalį užima Salinas Grandes druskos dykynė. Rytinė Kordobos provincijos dalis patenka į vidutinių platumų klimato juostą, likusi dalis – į subtropikų juostą. Rytuose kritulių kiekis nemažas, tačiau centriniuose ir vakarinuose rajonuose dažnos sausros. Dauguma upių trumpos ir dažnai išdžiūstančios. Svarbiausios upės išteka Sierra Chica kalnagūbryje (Río Primero, Río Segundo, Río Tercero ir kt.) ir teka rytų kryptimi. Provincijos šiaurės rytuose yra didelis Mar Čikitos ežeras, šiaurės vakaruose – Salinas Grandes druskos ežeras, pietuose – Bañados de la Amarga lagūna. Valje Puniljos slėnyje yra Quebrada del Condorito nacionalinis parkas.

Ekonomika

Provincijoje auginami sorgai, kukurūzai, kviečiai, bulvės, sojos, saulėgrąžos, žemės riešutai (kitur Argentinoje neauginami), alyvogės, vynuogės. Gyvulininkystė (galvijai, kiaulės, arkliai, ožkos). Paukštininkystė. Kalkių, druskos, granito, kvarco, mangano gavyba. Maisto, mašinų, chemijos, baldų, cemento pramonė.
Vladimiras Laučius

Biografija

Baigęs vidurinę mokyklą Sankt Peterburge, 1989 m. atvyko gyventi į Lietuvą ir įstojo į Vilniaus universitetą. 1991–1993 m. tarnavo savanoriu atkurtoje Lietuvos pasienio tarnyboje.
1999 m. įgijo politikos mokslų magistro laipsnį Vilniaus universiteto Tarptautinių santykių ir politikos mokslo institute.
1996–2001 m. buvo Tėvynės sąjungos (Lietuvos konservatorių) nariu, partinio leidinio redaktoriumi ir šios partijos valdybos nariu (1999–2000 m.). Rašė žurnalams „Kultūros barai“ (nuo 1997 m.), „Naujasis židinys“ (nuo 1999).
1998 m. buvo visuomeninės organizacijos „Konservatizmo klubas“ įkūrėjas ir pirmininkas. 1999 m. „Konservatizmo klubo“ pagrindu įsteigtame Demokratinės politikos institute aktyviai prisidėjo prie organizuojamų konferencijų ir mokslinių bei publicistinių straipsnių rinkinių leidybos.
Nuo 2001 m. dirbo žurnalistinį darbą – spaudoje, televizijos ir radijo autorinėse laidose, interneto žiniasklaidoje.
2001–2003 m. dėstė politologiją Mykolo Romerio universitete. Nuo 2008 m. dėsto politikos komunikaciją Vilniaus universiteto Komunikacijos fakultete.
2004–2005 m. vadovavo naujienų agentūros ELTA politikos skyriui, vėliau dirbo „MG Baltic Media“ konsultantu žiniasklaidos projektams, naujienų portalo Alfa.lt vyriausiuoju redaktoriumi (2006), savaitraščio „Veidas“ vyr. redaktoriaus pavaduotoju (2007). 2010 m. buvo žurnalo IQ – „The Economist“ partnerio Lietuvoje vyriausiuoju redaktoriumi.
Nuo 2008 m. yra naujienų portalo DELFI politikos apžvalgininkas.
2012–2018 m. yra Lietuvos nacionalinio radijo ir televizijos portalo LRT.lt vyriausiasis redaktorius.
Kūrybiniai interesai
Mokslinių interesų sritys – politinė filosofija, idėjų istorija, politikos komunikacija. Publicistikos kryptys – politinio gyvenimo, informacinės erdvės, socialinių kultūrinių reiškinių analizė.
Sajana

Sajana (skr. सायण = Sāyaṇa; m. 1387 m.) – XIV a. indų šventikas (brahmanas), mokslininkas (panditas), parengęs vedų komentarą. Buvo greičiausiai dravidų kilmės ir gyveno Vidžajanagaros imperijoje, valdant Buka Rajai I-ajam, o vėliau jo įpėdiniui – Hariharai II-ajam. Sajana buvo Majanos sūnus, Višnaus Sarvadžnios ir Šamkaranandos mokinys. Buvo mimansos filosofinės mokyklos sekėjas.
Pagrindinis jo veikalas – Vedārtha prakāśa („Atskleistoji vedų reikšmė“), kuriame Sajana, remdamasis mimansos dogmomis, pakomentavo beveik visas vedų dalis. Šiuos komentarus jam taip pat padėję rengti jo mokiniai bei brolis Madhava. Be to, sukūrė veikalų, aiškinančių gramatiką, apeigas, muziką, Ajurvedą, elgesio normas ir kt.
Sajanos vedų komentaras paprastai laikomas viršiausiuoju vedų aiškinimu, jį spausdindamas „Rigvedą“ XIX a. pateikė vokiečių indologas Maksas Miuleris. Šiais komentarais rėmėsi ne vienas vėlesnis vertėjas. Tuo tarpu pačioje Indijoje Sajanos komentarai vertinami nevienareikšmiškai – naujosios vedantos atstovai Sajaną kritikuoja už perdėm pažodinį ir ritualistinį vedų supratimą, nenuoseklų žodžių vertimą.
Bavarų Geografas

Bavarų Geografas (lot. Geographus Bavarus) – pavadinimas, kurį 1796 m. Janas Potockis suteikė nežinomam viduramžių veikalo lot. Descriptio civitatum et regionum ad septentrionalem plagam Danubii ('Šiaurinio Dunojaus krašto miestų bei sričių aprašymas') autoriui. Manoma, kad šis dokumentas buvo sudarytas apie 845 m. Šį veikalą sudaro Rytų ir Centrinės Europos genčių sąrašas. Jame paminėti prūsai (Bruzi) ir galimai kitos baltų gentys.
Trumpas tekstas buvo parašytas lotynų kalba.
Aivalija

Istorija

Aivaliją 1864 m. naujai įkūrė čerkesų imigrantai. Tačiau ši etninė grupė paliko Kosovą ir apie 1877–1878 m. įsikurdino vidinėje Turkijoje. Apie jų buvimą šioje vietovėje byloja vietovės Fusha e Çerkez've pavadinimas, pažodžiui reiškiantis „Čerkesų laukas“.
1953 m. apylinkėse buvo pradėta mineralinių išteklių gavyba. Aivalijos kasykla veikė iki 1990 m., kuomet dėl tuometinės Kosovo finansinės ir politinės situacijos buvo uždaryta. Šiandieną kasykla skendi po vandeniu.
2011 m. mieste gyveno 7 391 žmonės.
Ṭ

Ṭ (minuskulas: ṭ) yra lotynų abėcėlės raidė, suformuota iš T su papildomu tašku po raide. Naudojama semitų-chamitų kalbų transkripcijoje atstoti „tvirtąją t“, taip pat lotyniškoje berberų kalbų abėcėlėje. Indų, rytų iranėnų ir dravidų kalbų transliteracijoje reiškia retrofleksinį t. Taip pat anksčiau buvo naudojama tam pačiam garsui javiečių kalboje, bet dabar pakeista digrafo „th“.
Szombathelyi Haladás FC

Istorija

1939 m. Tuometinis "Vengrijos mėgėjų futbolo meisteris" „Vasutas“ liepos 20-21 d. viešėjo Lietuvoje, kur Kauno valstybiniame stadione 6:1 (3:0) nugalėjo Šančių šaulių Kovą ir 2:1 (0:0) įveikė  Kauno LGSF.
2004–2006 m. buvo prisijungęs prie Lombard Papa klubo.
Prakritė

Prakritė (skr. प्रकृति = prakr̥ti-, 'prigimtis, gamta, priežastis, materija') – pamatinė samkhjos, hinduizmo filosofinės sistemos, sąvoka, reiškianti „pirmapradę gamtą“, materialią visatos pirminę priežastį. Laikoma moteriškuoju pradiniu elementu, sąveikaujančiu su vyriškuoju elementu – dvasia (puruša). Vystosi iš mūlaprakritės (avjakto) – neatsiskleidusios, potencialios gamtos.
Samkhjos tekstuose puruša apibūdinamas kaip „bekojis“, sėdintis ant pečių „neregei“ prakritei. Skirtingai nei kinų In-Jang teorijoje, puruša nėra aktyvus vyriškas pradas, jis apibūdinamas kaip „drišti“ – nebylus prakritės metamorfozės liudytojas, be kurio egzistavimo neįmanoma prakritės veikla. Samkhjos sistemoje prakritę sudaro 3 gunos. Prakritė yra nesąmoninga, objektyvi, bendra daugeliui liudijančių purušų ir besivystanti (skiriasi nuo sąmoningų, subjektyvių, privačių ir nesikeičiančių purušų).
Advaita vedantos mokykloje prakritė laikoma iliuziniu principu (žr. maja), todėl netikru. „Bhagavatgytoje“ skiriama žemesnioji prakritė (apara-prakr̥ti-), apimanti nesąmoningą prakritę ir jos raidmenis, ir aukštesnioji prakritė (para-prakr̥ti-), kurią sudaro purušos su Dievo prigimtimi. Ši prakritė tantrizme ir šaktizme personifikuojama kaip visuotinė kuriančioji energija Šaktė, Dieviškoji Motina.

Ajurvedoje

Ajurvedoje prakrite vadinama psichosomatinė žmogaus konstitucija, būdinga jam nuo gimimo, tai yra, susiformavusi žmogaus pirminėje aplinkoje. Prakritė, kaip teigiama, nesikeičia visą žmogaus gyvenimą, gali būti diagnozuota per paciento apklausą ir apžiūrą. Prakritė suteikianti žinių apie polinkį į tam tikras ligas. Žmogus, išmanantis savo prakritę, turįs raktą į savo sveikatą, žinąs savo silpnąsias ir stipriąsias vietas ir visada galįs užkirsti kelią susirgimui, pasirinkdamas profilaktines priemones (pančakarmą, pasninką, mitybą ir režimą, derančius su prakrite).
Iš principo esą be galo daug prakričių, tačiau Ajurvedos praktika laikui bėgant išskyrė 7 (pagal kitą versiją 10) prakritės tipų.
Vladimiras Dančenka išveda paraleles tarp sąvokų „prakritė“ ir „refleksinės veiklos“ plačiąja prasme, įskaitant visą fizinę ir protinę žmogaus veiklą.
Andžejus Potockis (1691)

Biografija

Karūnos didžiojo etmono Stanislovo Ravero Potockio ir Sofijos Kalinauskaitės vyresnysis sūnus. Haličo, Vyšgrudo, Ležaisko, Sniatino, Kolomijos, Mostisko, Mediko miestų seniūnas.
Rusijos-Lenkijos 1654–1667 karo dalyvis, už ką jis buvo apdovanotas Karūnos didžiojo vėliavininko titulu. Būdamas Karūnos stovyklininku, vadovavo Lenkijos karių būriui, išsiųstam padėt Ivanui Vyhovskiui. Konotopo mūšio metu dalyvavo Kijevo blokadoje. 1659 metais sumuštas V. B. Šeremetjevo armijos. 1660 metų vasarį kartu su savo tėvu, Karūnos didžiuoju etmonu Stanislovu Potockiu nesėkmingai apgulė Mogiliovą-Podolską.
Kijevo vaivada nuo 1668 iki 1673 metų. Chotyno mūšio (1673 m.) dalyvis, kur vadovavo kairio sparno kavalerijai. Vadovavo Lenkijos armijai Kalušo mūšyje 1675 metais, kur sumušė Krymo totorius. Krokuvos vaivada nuo 1680 metų. Krokuvos kaštelionas nuo 1682 metų. Karūnos lauko etmonas (1684–1691).
FK Karpati Lʹvìv

Istorija

Klubas įkurtas 1963 m. 
1982–1989 m. buvo prijungtas prie SKA Lvov klubo.
Diana Gaičiūnaitė

Diana Gaičiūnaitė (g. 1976 m. gruodžio 13 d. Gorkyje, dab. Žemutinis Naugardas) – Lietuvos cirko artistė, iliuzionistė.

Biografija

Tėvai Lidija Gaičiūnienė ir Arvydas Gaičiūnas, brolis Arvydas Gaičiūnas. 1990–1991 m. kilnojamojo cirko „Jantar“ artistė Maskvoje. 1997 m. baigusi Maskvos estrados ir cirko meno mokyklą dirba su broliu Lietuvoje įkurtame kilnojamajame magijos teatre „DiArchy“.
Teatro „DiArchy“ trupės gastrolių geografija: Graikija, Indija, Italija, Japonija, Prancūzija, Vietnamas, Vokietija ir kt. šalys.

Įvertinimas

Tarptautinių iliuzionistų festivalių Grand Prix: 1994 m. Paryžius, 1998 m. Praha, 2000 m. Berlynas, 2002 m. Viena
Padovinio pagrindinė mokykla

Istorija

Oficialiajam švietimui Padovinio apylinkėse pradžia buvo duota dar 1910 m., kuomet buvo įkurta pirmoji Padovinio pradinė mokykla. Patalpos buvo samdomos pas vietinį ūkininką Montvilą. Jau 1913 m. Padovinyje pastatyta mūrinė mokykla. Deja, po dviejų metų, I Pasaulinio karo metais ši mokykla sudegė. Keleta metų vietiniai vaikai buvo priversti keliauti mokytis į mokyklą gretimame Naujadvario kaime. Pasibaigus karui mokinių tėvų komiteto iniciatyva sudegęs Padovinio pradinės mokyklos pastatas buvo atstatytas.
1925 m. mokykla buvo perorganizuota į 4 skyrių pradinę mokyklą, o dar po keleto metų, 1931 m., Padovinyje pastatyta nauja pradinė mokykla. Moksleivių skaičius mokykloje šiuo laikotarpiu, įvairiais duomenimis, svyruodavo nuo 20 iki 50.
Po 1936 metų mokyklų reformos Padovinyje jau veikė šešių skyrių pradinė mokykla.
Sovietiniu laikotarpiu, 1949 metais, Padovinio pradinė mokykla buvo pertvarkyta į septynmetę mokyklą, o nuo 1962 metų - į aštuonmetę.
Nuo 1987 m. mokykla įsikuria naujame, dabartiniame pastate. Atidarymo metu ji vadinosi Padovinio nepilna vidurine mokykla, tačiau jau po metų tampa devynmete mokykla.
2002 metais mokykla įgyja savo dabartinį, dešimtmetės mokyklos, statusą. Mokykla teikia pagrindinį išsilavinimą.
Nuo 2010 metų prie Padovinio pagrindinės mokyklos prijungtas Daukšių pagrindinio ugdymo skyrius.
Nuo 2004 metų mokyklai vadovauja Irma Sinkevičienė.
Yves-du-Manoir olimpinis stadionas

Istorija

Colombes buvo 1924 m. vasaros olimpinių žaidynių pagrindinis stadionas, tuo metu talpinęs 45 000 žiūrovų. Žaidynių metų vyko atletikos, gimnastikos, teniso, futbolo, regbio bei kitos sporto rungtys. Stadiono vietų skaičius buvo padidintas iki 60 000. Colombes stadione 1938 m. vyko III pasaulio futbolo čempionato finalas tarp Italijos ir Vengrijos rinktinių.
Stadione vyko Coupe de France finalai, taip pat iki 1972 m. žaidė Prancūzijos regbio rinktinė bei iki 1975 m. Prancūzijos vyrų futbolo rinktinė. Iki 1972 m. buvo didžiausias šalies stadionas iki kol nebuvo renovuotas Parc des Princes. Dėl saugumo reikalavimų vietų skaičius buvo sumažintas iki 50 000.
Al-Khor SC

Istorija

Klubas įkurtas 1961 m. (oficiali įkūrimo data). 
Neoficialiai laikoma, kad komanda buvo suburta 1951 m. 
Iki 2004 m. vadinosi Al-Taawun.
Nuo 2004 m. žinomas kaip Al Khor.
Kučinoerabudžima

Kučinoerabudžima (jap. 口永良部島) yra ugnikalnis ir sala Osumi salose Japonijoje. Jam išsiveržus 1933 m. gruodžio 24 d., buvo sugriautas Šindakės kaimas, žuvo 8, sužeisti 26 žmonės. 1980 m. atsirado daugybė išsiveržimo kraterių. 2014 m. rugpjūčio 4 d. įvyko piroklastinis išsiveržimas. 2015 m. gegužės 29 d. vėl išsiveržė ugnikalnis, sala buvo evakuota. Sala priklauso Jakušimos miestui, Kagošimos prefektūrai.
Kučinoerabudžima yra paskutinė dingusio amerikiečių poeto Craig Arnold, kuris lankėsi saloje 2009 balandį, buvimo vieta.
Tugrikas

Tugrikas (mong. Төгрөг; valiutos kodas - MNT; simbolis - ₮) – Mongolijos valiuta, susidedanti iš 100 mongų. Įvesta 1928 metais. 1000 tugrikų pagal 2008 metų kursą atitiko maždaug 1,9 lito.
Tugrikas – labai seną istoriją turinti valiuta. Pirmosios monetos Mongolijoje pradėtos kaldinti dar VI-VIII amžiuose. Čingischanui 1206 metais įkūrus Mongolijos valstybę, buvo sukurta nacionalinė, visoje valstybėje privaloma valiuta. 1227 metais Mongolijoje buvo įvesti pirmieji pasaulyje popieriniai pinigai (banknotai), 1253 – įkurtas šių pinigų stabilumą užtikrinęs bankas. Vėliau, dėl nesėkmingų piniginių reformų, vidaus karų ir pinigų padirbinėjimo, tuometinė Mongolijos bankinė sistema sužlugo, nepadariusi didesnės įtakos kitoms šalims.
Dėl primityvios ekonomikos Mongolijoje itin ilgai (iki XX amžiaus pradžios) buvo naudojamos auksinės monetos, todėl ilgainiui tugrikas tapo dar ir kai kurių kalbų bendriniu žodžiu, reiškiančiu pinigus.
Raudonoji raidė

Turinys

Nedideliame Naujosios Anglijos Salemo miestelyje pasirodo nepažįstamas keliautojas, gydytojas Rodžeris Čilingsvortas. To paties miestelio gyventoja Hester Prin jau kurį laiką su dukra Perla gyvena ištremta į salą, nes pagal to meto papročius yra nusikaltusi moralei: turi dukterį nuo vyro, kurio tapatybę slepia. Dėl to ji laikoma visų atstumta ir priversta nešioti drabužį su išsiuvinėta raudona raide A. Rodžeris atpažįsta, kad Hester yra jo buvusi žmona, tačiau judviejų santykiai jau seniai nutrūkę. Jis nusprendžia likti, nes miestelyje nėra gydytojo ir tikisi sužinoti, kas jos buvusios žmonos vaiko tėvas. Hester leidžiama grįžti gyventi į miestelį, mat tikimasi, jog čia ji išsiduos, kas yra Perlos tėvas.
Mirus gubernatoriui, Hester nusprendžia išvykti atplaukiusiu anglų laivu kartu su dukra ir pastoriumi Demisdeilu, kuris ir pasirodo besąs Perlos tėvas. Nenorėdamas tiesiog pabėgti, pastorius nusprendžia prisipažinti miestelio gyventojams sakydamas pamokslą…
Lemar

Muzikinė karjera

Lemar’o antrasis singlas Dance With You pasiekė nr. 2 Jungtinės Karalystės perkamiausių singlų tope 2003 m. pradžioje. O debiutinis albumas Dedicated buvo išleistas besibaigiant 2003 m. palydimas dvigubu singlu sudarytu iš dainų 50/50 ir Another Day, kuris taip pat susilaukė pasisekimo JK. Vėliau Lemar’as laimėjo Britų apdovanojimą už geriausią Urban Act (juodaodžių muzika) 2004 m. ceremonijoje. Toliau sekė atlikėjo pirmasis koncertinis turas po britų salyną.
2006 m. vasario mėn. Britų apdovanojimuose Lemar laimėjo antrąją statulėlę už geriausią Urban pasirodymą.
2006 m. rugsėjo 4 d. Lemar’as sugrįžo su aštuntuoju singlu It's Not That Easy, kuris tapo šeštuoju atlikėjo Top 10-uko hitu JK. Savaite vėliau pasirodęs albumas The Truth About Love debiutavo 3-oje vietoje ir tapo sėkmingiausiu Lemar’o albumu (Time To Grow (#8), Dedicated (16).
Lembas (laivas)

Lembas (gr. λέμβος, lembos)) – senovinė Ilyrijos galera, turinti vieną suolų eilę irklininkams ir neturinti burių. Lembai buvo maži ir lengvi, su žemu falšbortu. Jie buvo greiti ir manevringi kariniai laivai, galėję be irklininkų pervežti dar 50 karių. Ilyrijos piratai naudojo būtent tokias galeras. Jas naudoja ir Pilypas V Makedonietis Pirmojo Makedonijos karo metu.
Šemu

Istorija

Gamtinis šemu sezonas prasidėdavo po pereto (apie vasario vidurį), ir trukdavo 125 dienas, t. y. iki birželio vidurio. Jo metu Nilo vanduo pasiekdavo žemiausią lygmenį, kai kada kildavo sausra, būdavo imamas derlius.
Kalendorinis šemu sezonas nesutapo su gamtiniu šemu, kadangi kalendoriniai metai buvo šiek tiek trumpesni nei gamtiniai (t. y. Sirijaus metai). Sezonas ilgainiui išpuldavo vis anksčiau, lyginant su Nilo potvyniais ir Sirijaus patekėjimu. 1321 m. pr. m. e., praėjus vienam Sotiniam ciklui (t. y. 1460 m.), šemu vėl sugrįžo į pirminę padėtį Nilo patvynių atžvilgiu, o vėliau vėl ėmė atsilikti.
22 m. pr. m. e. įvykdžius kalendoriaus reformą ir įvedus Koptų kalendorių, kalendorinio šemu pradžia buvo fiksuota Julijaus kalendoriaus atžvilgiu (t. y. balandžio 26 d., arba gegužės 9 d Grigaliaus kalendoriuje), ir sezonas trunka iki rugpjūčio 29 d. (rugsėjo 10 d.).
Kristina Andrejauskaitė

Biografija

Baigusi Kauno dramos teatro studiją 1967–1969 m. dirbo teatro pantomimos trupėje, 1969–1973 m. – Šiaulių dramos teatre. Nuo 1973 m. – Jaunimo teatro aktorė. Sukūrė apie 20 vaidmenų teatre, Lietuvos kino studijos ir televizijos filmuose bei spektakliuose.
Lordi

Eurovizijos dainų konkursas 2006

Lordi atstovavo Suomijai 2006-ųjų „Eurovizijos“ dainų konkurse, vykusiame Atėnų Olimpiniuose sporto rūmuose, su daina „Hard Rock Hallelujah“, prieš tai sėkmingai praėję pusfinalio barjerą. Grupė, kuri įnirtingai slepia veidus ir tikruosius vardus, surinkę 292 taškus finale, 44 taškais pralenkė antroje likusį Dimą Bilaną (Rusija) su daina „Never Let You Go“. Lordi gavo balsų iš visų valstybių išskyrus Albaniją, Armėniją ir Monaką.
Stažuotė

Rūšys

Stažuotė gali būti dalykinė, meninė, kūrybinė, pažintinė, žvalgybinė. Dalykinė stažuotė gali būti, pvz., profesinė, mokslinio darbo (pvz., moksliniai tyrimai, kitokie tyrimai), praktika, edukacinė stažuotė (dalykiniai kursai, kalbos kursai), akademinė (trumpalaikės (dalinės) arba ilgalaikės (pilnos) studijos), lavinimosi stažuotė (pvz., treniruotė). Stažuotės gali būti formalizuotos (pagal specialias programas) arba ne (stažuotės turinys apsprendžiamas ad hoc, individualiai). Stažuotis galima įvairiose organizacijose - universitetuose, mokslinių tyrimų centruose, įmonėse, įstaigose, institucijose (ministerijose), nevyriausybinėse organizacijose (NVO). Stažuotės gali būti remiamos valstybės, įvairių fondų (mokant atlyginimą, stipendiją), organizacijų, kuriose stažuojamasi (pvz., Europos Komisija).
Stažuotojai - studentai, absolventai, specialistai, pedagogai, menininkai, mokslininkai. Dažniausiai yra ribojamas amžius (pvz., iki 35 m.).

Mokslinės stažuotės

Mokslinės stažuotės - vienos populiariausių akademinėje srityje stažuočių. Gali būti atliekami konkretūs tyrimai, renkama literatūra, šaltiniai, lankomi užsiėmimai, paskaitos, studijuojama. Yra nemažai įvairių oficialių stažuočių programų, finansuojamų viešojo sektoriaus. Mokslinių stažuočių atveju parama gali siekti iki kelių tūkstančių eurų, pvz., Fritz Thyssen Stiftung, Alexander von Humboldt-Stiftung; stažuotėms-tyrimams - iki 4000 eurų per mėn. (pvz., Heizenbergo stipendija).
Lietuvoje stažuočių užsienyje organizavimo bei rėmimo klausimais rūpinasi Mokslo ir studijų departamentas.

Stažuotės užsienyje

Stažuotes užsienyje remia užsienio mokslo ir kultūros įstaigos. Tikslai - supažindinti su savo šalies pasiekimais, juos populiarinti, platinti, kurti toliau, tobulinti. Taip pat gai būti tikimasi į savo valstybę pritraukti „protų“, tikintis bendradarbiavimo ar pasilikimo dirbti buvimo šalyje (žr. Green card specialistams, mokslininkams). Kai kurios programos yra tarptautinės (pvz., JAV Fulbraito stipendija), orientuotos į viso pasaulio šalis.
Norušaičių apylinkė

Istorija

Įsteigta po 1940 m. lapkričio 12 d., LKP CK patvirtinus Lietuvos TSR Aukščiausiosios Tarybos Prezidiumo įsaką dėl vykdomųjų komitetų sudarymo. Iki 1941 m. birželio 22 d. dirbo laikinasis vykdomasis komitetas. Pirmieji surežisuoti rinkimai į apylinkės deputatų tarybą įvyko 1948 m. sausio 18 d. Septynių deputatų tarybai, renkamai kas pustrečių metų, vadovavo apylinkės vykdomojo komiteto pirmininkas.
1963 m. sausio 12 d. Norušaičių apylinkė prijungta prie Kairių apylinkės ir Meškuičių apylinkės.
Boras (Serbija)

Istorija

1903 m. pradėta vario gavyba.
Institucionalizmas (tarptautiniai santykiai)

Institucionalizmas tarptautiniuose santykiuose teigia, kad pasaulis susijęs per ekonominius ryšius, kurie realizuojami tarptautinėse organizacijose ir institucijose. Teorija susideda iš grupės skirtingų mokymo krypčių apie tarptautinius santykius: funkcionalistinių ir neofunkctionalistinių metodų, tvarkos teorijos, ir valstybės kartelio teorijos. Jos visos turi bendrą teorijos ašį – tarptautinės sistemos struktūras, tačiau jie iš esmės skiriasi tuo, kaip jie vykdomi.

Funkcionalistinis požiūris

Davido Mitrany‘o funkcinė teorija yra seniausia institucinė teorija tarptautiniuose santykiuose. Mitrany pasiūlė, kad „funkcinės agentūros“ turėtų organizuoti bendradarbiavimo poreikius tarp net prieštaraujančių valstybių. Neofunkctionalizmą ir bendruomeninius metodus agituojantis Jean Monnet propagavo viršvalstybinį principą: tarptautinės institucijos valdomos tautos narės turėtų pačios administruoti bendrus interesus. Funkcionalizmo metodai dažnai kritikuojami dėl idealistinių ir norminių požiūrių į tarptautinius santykius.

Racionalaus pasirinkimo institucionalizmas

Bando paaiškinti kolektyvinius pasirinkimus, kuriuos daro racionalūs žmonės. Rezultatai yra saviveikos tarp veikėjo dispozicijos ir institucinių taisyklių produktai.
Grigiškių gimnazija

Istorija

Mokykla įkurta po Pirmojo pasaulinio karo ir buvo vadinama Kauno Vokės pradinė mokykla.
1952-08-18 Kauno Vokės septynmetė mokykla.
1960-08-22 Trakų rajono Grigiškių aštuonmetė mokykla.
1962-08-09 Trakų rajono Grigiškių vidurinė mokykla.1989-05-18 Mokykla buvo padalyta į Grigiškių 1 ir 2 vidurines mokyklas.
1999-12-21 Vilniaus savivaldybės Grigiškių vidurinė (rusų, lenkų) mokykla.
2015 metais gavo gimnazijos vardą
Kęstutis Palionis

Biografija

1980 m. baigė Šiaulių valstybinį pedagoginį institutą, dailės, braižybos ir technologijų mokytojas. 1995 m. Prienų rajono savivaldybės Stakliškių seniūnijos seniūnas, 2001 m. Alšininkų pagrindinės mokyklos, Stakliškių vidurinės mokyklos mokytojas, 2007–2011 m. Prienų rajono savivaldybės mero pavaduotojas, nuo 2011 m. liepos mėn. Prienų rajono savivaldybės administracijos direktoriaus pavaduotojas.
Tėvynės sąjungos Prienų rajono skyriaus narys, skyriaus pirmininkas.
1997–2000 m., 2001–2003 m., 2003–2007 m., 2007–2011 m. ir 2011 m. (atsistatydino paskirtas administracijos direktoriaus pavaduotoju) Prienų rajono savivaldybės tarybos narys.
Kaimo bendruomenės narys. Sutuoktinė Marija, vaikai Justina, Marius.
Palaidotas Pieštuvėnų kapinėse.
Maniema

Geografija

Teritoriją užima daugiausia lyguma, apaugusi tropinėmis džiunglėmis bei miškinga savana, tik rytuose paviršius kyla į aukštumas. Svarbiausia upė – Lualaba.